« ΟΙ ΤΟΥΡΚΟΙ ΣΤΟ ΑΙΓΑΙΟ\nΔεν είναι ούτε η τελευταία κρίση, κι ας είναι ο τελευταίος κρίκος μιας ατέλειωτης σειράς κρίσεων του κεφαλαίου που προσπαθεί να αναγεννηθεί μέσα από τις παρακμιακές στάχτες του με κάποια καινούργια μορφή που θα του δίνει παράταση ζωής, έστω κι αν αυτό σημαίνει όξυνση της φτώχειας και της καταστροφικής επίδρασής του πάνω στη Φύση και στην κοινωνία, με την αποκρουστική μορφή της καπιταλιστικής βαρβαρότητας και της ‘σκιώδους παγκόσμιας διακυβέρνησης’.\nΟι νεοκλασικοί οικονομολόγοι και τα πολιτικά κόμματα ολόκληρου του φάσματος του αστικού κοινοβουλευτισμού, νεοφιλελεύθερα αστικά δεξιά, κεϋνσιανά αστικά κεντρώα και κρατιστικά αστικά «αριστερά», διακηρύσσουν υποκριτικά ότι αναζητούν διέξοδο που θα ανανεώνει και θα «ηθικοποιεί» τον καπιταλισμό, αλλά και θα βελτιώνει τη θέση των εργαζόμενων, εκπαιδεύοντας τις κοινωνίες στο παιχνίδι του χορτάτου σκύλου και της ολόκληρης καπιταλιστικής πίτας.\nΕίναι γνωστό ότι καμιά οικονομική κρίση δεν έρχεται απροειδοποίητα, αλλά ως συνέπεια σειράς μικρών και συνεχώς ογκούμενων οικονομικών και κοινωνικών επεισοδίων, γεγονότων και φαινομένων, που προκαλούνται εξαιτίας της οικονομικής και κοινωνικής ανισότητας και κορυφώνονται με το ξέσπασμά της.\nΈτσι, και η τρέχουσα παγκόσμια οικονομική κρίση του καπιταλισμού αποτελεί το ξέσπασμα της διαρκώς ογκούμενης οικονομικής, κατά συνέπεια και κοινωνικής, ανισότητας, καθώς και της καλπάζουσας ανισορροπίας μεταξύ των κρατών κατά τις τελευταίες δεκαετίες του υποτιθέμενου πολιτικού θριάμβου του νεοφιλελευθερισμού.\nΟξύνθηκε και ως επακόλουθο της «ειρηνικής» μεταμόρφωσης του κρατικομονοπωλιακού καπιταλισμού, που δόλια και απατηλά καταχωρίστηκε ως «θάνατος του σοσιαλισμού», σε νεοφιλελεύθερο ιδιωτικό καπιταλισμό, ο οποίος διά της παγκοσμιοποίησής του εξελίσσεται σε μια ολοκληρωτική παγκόσμια δικτατορία του κεφαλαίου πάνω στην κοινωνία-ανθρωπότητα, που με την πολιτική λιτότητας, δηλαδή της καθυπόταξης και του πνευματικού στραγγαλισμού των εργαζόμενων, θα φέρει νέες, χειρότερες για την ανθρωπότητα καταστροφικές κρίσεις.\nΓνωστό είναι επίσης ότι είναι μύθος η αντίληψη ότι οι ανισότητες έχουν να κάνουν με την ανθρώπινη φύση, γιατί η αλήθεια είναι ότι αυτές αποτελούν δημιούργημα των εκμεταλλευτικών κοινωνικών συστημάτων που εξυπηρετούν τα συμφέροντα των απάνθρωπων και καταστροφικών σκοταδιστικών και εξουσιαστικών ιερατείων, που λεηλατούν τις δυνάμεις της Εργασίας, της Επιστήμης και του Πολιτισμού με εργαλεία τα ‘θεία σκιάχτρα’, την άγνοια, τον εξουσιαστικό Φόβο, τους άδικους και παράνομους νόμους και τις δυνάμεις καταστολής.\nΗ ανθρώπινη φύση δεν είναι ένα υπεριστορικό και πολύ περισσότερο δεν είναι ένα μεταφυσικό μέγεθος, αλλά μια ιδιότητα, ένα αποτύπωμα του εκάστοτε οικονομικοκοινωνικού συστήματος.\nΚανένας λογικός άνθρωπος δεν θέλει να κάνει αυτό που δεν θα ήθελε να του κάνουν και η ιστορία διδάσκει ότι το ανθρώπινο είδος επιβίωσε γιατί για εκατομμύρια χρόνια έζησε σε συνθήκες ισοκατανομής, ενώ από τότε που γεννήθηκε η ατομική ιδιοκτησία, η ιδιωτική και κρατική εξουσία και οι κοινωνικές ανισότητες το ανθρώπινο είδος μπήκε σε περίοδο συγκρούσεων, αλληλοεξόντωσης και παρακμής.\nΓι’ αυτό, άτομα, κοινωνίες και ανθρωπότητα, οι δυνάμεις της Εργασίας, της Επιστήμης και του Πολιτισμού που μαθαίνουν να συνδέουν τους θρησκευτικούς μύθους, τις οικονομικές θεωρίες και τις πολιτικές ιδεολογίες με τα συμφέροντα που εξυπηρετούν, δεν θέλουν θεωρίες που να «τετραγωνίζουν τον κύκλο» ή δυνάμεις καταστολής που θα κυκλώνουν τα τετράγωνα των φτωχών και εξεγερμένων συνοικιών και αναζητούν διέξοδο όχι στα πλαίσια του καπιταλισμού, αλλά έξω, πέρα και ενάντια σ’ αυτόν.\nΟι άπειροι αγώνες και οι τεράστιες θυσίες τους δείχνουν ότι όσο ως άτομα, κοινωνίες και ανθρωπότητα δεν γνωρίζουμε την πρωταρχική αιτία των κρίσεων, δηλαδή την πόρτα από την οποία μπήκε στις κοινωνίες η οικονομική ανισότητα, και συνεπώς οι κρίσεις στασιμότητας, πείνας και καταστροφικών πολέμων για την «ανασυγκρότηση» της οικονομικής βάσης της εκάστοτε εξουσίας, και ιδιαίτερα αυτής του κεφαλαίου, τόσο δεν θα μπορούμε να βρούμε την πόρτα εξόδου από το κατ’ εξοχήν σύστημα της κοινωνικής ανισότητας και των καταστροφικών κρίσεων, τον καπιταλισμό, δηλαδή, τον δρόμο προς μια ανθρωπινότερη κοινωνία, προς έναν καλύτερο κόσμο.\nΕίναι ιστορικά βεβαιωμένο πως η ανθρωπότητα πορεύτηκε κατά τη μεγαλύτερη περίοδο της διαδρομής της σε συνθήκες ισότητας και ισοκατανομής.\nΕίναι επίσης ιστορικά βεβαιωμένο πως η κοινωνική ανισότητα άρχισε σε μια συγκεκριμένη ιστορική περίοδο και από μια συγκεκριμένη απόφαση μιας αυθαίρετης, μειοψηφικής και ένοπλης εξουσίας που καθιέρωσε το δικαίωμα της ατομικής ιδιοκτησίας πάνω στους ηττημένους αντιπάλους της και πάνω στην κοινόκτητη γη.\nΜε βάση αυτά τα δεδομένα, καθίσταται αναγκαίο να στρέψουμε την προσοχή μας προς την έρευνα των συνθηκών της γέννησης και της φύσης της ατομικής ιδιοκτησίας, αλλά και των όρων λειτουργίας, των συνεπειών και της κατάργησής της.\nΗ κοινωνική ισότητα μπορεί να εννοηθεί μόνο ως σχέση αναλογίας μεταξύ δυνατοτήτων-υποχρεώσεων και αναγκών-απολαβών, πράγμα που σημαίνει ίσες υποχρεώσεις για ίσες δυνατότητες, ίσες ευκαιρίες για όλους και ίσες απολαβές για ίσες ανάγκες.\nΣημαίνει μια κοινωνία μάνα όλων και όχι παραμάνα των πολλών, στα πλαίσια της οποίας κανένας δεν θα μπορεί να αποκτά πλούτο και δικαιώματα πέρα από τα αναγκαία για τη φυσιολογική σωματική και πνευματική του εξέλιξη, αλλά και κανένας δεν θα αφήνεται να γίνεται αντικείμενο εκμετάλλευσης, με αποτέλεσμα να πένεται και να χάνει την ανθρώπινη αξιοπρέπειά του και την ελευθερία του.\nΑυτή η κοινωνική ισότητα που για εκατοντάδες χιλιάδες ή και για εκατομμύρια χρόνια υπαγορεύτηκε από βιολογικούς λόγους για την επιβίωση του ανθρώπινου είδους και αποτυπώθηκε σε μορφές κοινωνικής οργάνωσης με κριτήριο την ανάλογη με τις ανάγκες ισοκατανομή των κοινών αγαθών, οφείλει να επαναδιατυπωθεί και να επανακτηθεί στο σημερινό πολιτισμικό επίπεδο, τόσο για βιολογικούς λόγους επιβίωσης του ανθρώπινου είδους όσο και για λόγους κοινωνικούς, ηθικούς, ανθρωπιστικούς και πολιτισμικούς, ως απάντηση στην καπιταλιστική βαρβαρότητα που απειλεί την ανθρωπότητα με έναν νέο παγκόσμιο πόλεμο, με πιθανότερη κατάληξη έναν ψηφιακό-τεχνολογικό μεσαίωνα που θα επαναπροσδιορίζει την ανθρώπινη ύπαρξη με όρους ανισότητας και εξουσίας.\nΣκοπός αυτής της μελέτης είναι να κατανοηθεί η εγωιστική φύση, ο συγκρουσιακός χαρακτήρας, ο διασπαστικός ρόλος και οι αρνητικές συνέπειες της ατομικής ιδιοκτησίας πάνω στον άνθρωπο και στην κοινωνία του.\nΓι’ αυτό θα χρειαστεί να ανατρέξουμε στις συνθήκες που τη γέννησαν και την επέβαλαν, στις πληγές που άνοιξε πάνω στα σώματα των επιμέρους κοινωνιών και στο ξεστράτισμα του ανθρώπινου πολιτισμού, όπου σήμερα, και εξαιτίας της οικονομικής και κοινωνικής ανισότητας, η ανθρωπότητα σφαδάζει κάτω από τη δικτατορία του 1% του παγκόσμιου πληθυσμού που καταπατά το δικαίωμα του άλλου 99% να ζει με αξιοπρέπεια, γιατί έχει υφαρπάξει πάνω από το 60% του πλανήτη ως ατομική του ιδιοκτησία και μέσω αυτού, των άδικων νόμων και των κατασταλτικών μηχανισμών σφετερίζεται πάνω από το 80% του παγκόσμιου πλούτου.\nΤέλος, σκοπός αυτής της μελέτης είναι να προσεγγίσει και να φωτίσει τις αντικειμενικές και υποκειμενικές προϋποθέσεις που είναι αναγκαίες για το ξεπέρασμα του «φόβου του θεού», δηλαδή του φόβου της εξουσίας, του φόβου του Νόμου, της νόθας συνείδησης και της ιδεολογικής πλάνης περί της «ιερότητας της ατομικής ιδιοκτησίας» και της «αιωνιότητας του καπιταλισμού».\nΌμως ένας στείρος αντικαπιταλισμός, και μάλιστα στο όνομα ενός άλλου καπιταλισμού, φασιστικού ή κρατικίστικου, τριτοτεταρτοδιεθνιστικού ή ποπουλίστικου λατινοαμερικανικού τύπου, δεν μας οδηγεί στην έξοδο από τον καπιταλισμό.\nΕίναι αναγκαίο να συνδυάσουμε την άρνηση του καπιταλισμού με μια νέα θέση, ένα νέο πρόταγμα που θα πείθει για τη χρησιμότητα και την εφικτότητα της ριζικής ακύρωσης του καπιταλισμού, αλλά και για το ρεαλισμό ενός άλλου τύπου κοινωνίας χωρίς αφεντικά και δούλους, προϋπόθεση αναγκαία και ικανή για μια άλλη φιλοσοφία ζωής και για μια άλλη κοινωνία που θα κινείται στη λογική της αμεσοδημοκρατικής αυτοδιεύθυνσης, του «μέτρον άριστον» και του «πάντων πραγμάτων μέτρον άνθρωπος».\nΚαι το σπουδαιότερο είναι ότι αυτός ο μετασχηματισμός μπορεί να συντελεστεί με αυξημένη την αυτοπεποίθηση και την ικανότητα άμεσης παρέμβασης των δυνάμεων της Εργασίας, της Επιστήμης και του Πολιτισμού, για να μην παραλύσει η κοινωνική δυναμική και για να αποτραπεί η δημιουργία οικονομικού και διοικητικού χάους, που θα το εκμεταλλευτούν οι ένοπλες οργανωμένες συμμορίες για να περιθωριοποιήσουν και να καθυποτάξουν και πάλι την κοινωνία.\nΟι δυνάμεις της Εργασίας, της Επιστήμης και του Πολιτισμού που υπομονετικά και επίμονα οδήγησαν με αμέτρητους αγώνες και τεράστιες θυσίες την ανθρωπότητα από τις σπηλιές μέχρι τον 21ο αιώνα και το διάστημα, έχουν δημιουργήσει όλες τις αναγκαίες υλικοτεχνικές προϋποθέσεις για το ξεπέρασμα του καπιταλισμού και την οικοδόμηση μιας κοινωνίας της ισότητας.\nΕκείνο που μένει ακόμα ανολοκλήρωτο είναι οι υποκειμενικές προϋποθέσεις, δηλαδή η συνειδητοποίηση από τις ίδιες αυτές δυνάμεις ότι το ζήτημα της κοινωνικής τους απελευθέρωσης δεν είναι υπόθεση θεών, μεσσιών, βασιλιάδων, ηρώων, ηγετών και «φωτισμένων» ελίτ, απελευθερωτικών εξουσιαστικών και τάχα «αριστερών» πρωτοποριών. Αντίθετα, είναι αποκλειστικά δικό τους έργο και δική τους ιστορική υποχρέωση απέναντι στις γενιές που θυσιάστηκαν για να φτάσουμε ως εδώ, αλλά και στις γενιές που έρχονται, για να μη μείνουμε εδώ ή να πισωγυρίσουμε, αλλά να συνεχίσουμε τον αγώνα που θα μας φέρνει όλο και πιο κοντά στο διαχρονικό όραμα της ανθρωπότητας για την κοινωνική ισότητα και τον ουμανισμό.\nΑυτό βέβαια προϋποθέτει την ανάπτυξη της ικανότητας να βλέπουμε μέσα στο Σήμερα τι κυοφορείται για το Αύριο που Μεθαύριο θα είναι Χθες, για να αποτρέπουμε αρνητικές και να ενισχύουμε θετικές εξελίξεις που θα μας καταστήσουν ως άτομα, ως κοινωνίες και ως ανθρωπότητα ικανούς να χειραφετηθούμε και να αυτοκυβερνηθούμε, πράγμα που προϋποθέτει ένα νέο, ρωμαλέο Κίνημα Οικουμενικού Ουμανιστικού Διαφωτισμού, για να μάθουμε όχι μόνο τι δεν θέλουμε, αλλά και τι ακριβώς θέλουμε και πώς θα το πραγματοποιήσουμε, μετακινούμενοι, βεβαίως, από το νοσηρό Εγώ που επιτρέπει στον καπιταλισμό να λεηλατεί τις ζωές μας στο απελευθερωτικό Εμείς της αυτοπεποίθησης, του αυτοσεβασμού και της κοινωνικής αυτοδιεύθυνσης.\nΕίναι ζωτικά αναγκαίο η επιστημονικά έγκυρη και κοινωνικά χρήσιμη γνώση να δραπετεύσει από τα κλειστά «επιστημονικά ιερατεία» που διαπλέκονται με την εκάστοτε εξουσία, να κατεβεί στα χαμηλότερα μορφωτικά στρώματα των δυνάμεων της Εργασίας, της Επιστήμης και του Πολιτισμού, με στόχο την απαλλαγή των κοινωνιών από τις «θεόπνευστες» πνευματικές ελίτ, από τις αγοραίες ιδεαλιστικές φιλοσοφίες, από τους ντελάληδες της αστικής ιδεολογίας, ακόμα και από τις μεσσιανικές «αριστερές» πρωτοπορίες, και να προχωρήσει στην αριστεροποίηση της ίδιας της κοινωνίας, στην προοπτική της οικοδόμησης από τα κάτω ενός καλύτερου μέλλοντος και όχι στην επιδιόρθωση του καπιταλιστικού παρελθόντος.\nΕίναι ζήτημα ζωτικής σημασίας να απελευθερωθούν τα λαϊκά στρώματα από την αστική ιδεολογία του κοινοβουλευτισμού, ο οποίος ενώ γνωρίζει πως η ανηθικότητα του καπιταλισμού ξεκινάει από την ατομική ιδιοκτησία και την κοινωνική ανισότητα, υποστηρίζει διά των ανταγωνιζόμενων για τη νομή της δοτής εξουσίας κομμάτων πως η ανηθικότητα, η διαφθορά και η εγκληματικότητα οφείλονται στα αντίπαλα κόμματα και στους αντίπαλους πολιτικούς, αφήνοντας συνειδητά το κεφαλαιοκρατικό σύστημα εκτός πεδίου ευθυνών.\nΤο χειρότερο όλων είναι ότι σ’ αυτό το παιχνίδι του κεφαλαίου για την, μέσω των επαγγελματιών πολιτικών και ιδεολογικών διαφημιστών του, παραπλάνηση των πολιτών συμμετέχουν και τα καθεστωτικά «αριστερά» κόμματα, υποσχόμενα αποτελεσματικότερη και εντιμότερη διαχείριση του κεφαλαιοκρατικού συστήματος, πράγμα που απενοχοποιεί το κεφάλαιο και το εμφανίζει ως ηθικά αδικημένο από τους ανήθικους πολιτικούς υπαλλήλους του, τους οποίους βέβαια αυτό το ίδιο τους κατασκευάζει, τους επιλέγει, τους χρηματοδοτεί και τους επιβάλλει ως πολιτικούς διαχειριστές του.\nΟ πολιτικός μύθος ότι τάχα φταίνε τα «μνημόνια» και η «πολιτική λιτότητας» και όχι το κεφάλαιο, παραπέμπει παραπλανητικά στη σκέψη ότι μπορεί να υπάρξει καπιταλισμός χωρίς λιτότητα, χωρίς μνημόνια και ανισότητα, φτάνει να ανακυκλώνεται το υπαλληλικό προς το κεφάλαιο πολιτικό προσωπικό στη δοτή διαχείριση της πολιτικής εξουσίας.\nΜε αυτόν τον τρόπο απενοχοποιούνται η οικονομική εξουσία, η μεγάλη ατομική ιδιοκτησία πάνω στα μέσα παραγωγής και το κεφάλαιο και μετακινούνται σε παρένθετους θεσμούς, όπως τα πολιτικά κόμματα, σε αχυράνθρωπους επαγγελματίες πολιτικούς που τα στελεχώνουν, ακόμα και στα ίδια τα θύματά τους.\nΑποτέλεσμα αυτής της πολιτικής είναι να χάνουν οι πολίτες τον έλεγχο πάνω στην πραγματικότητα και να γίνονται πολιτικά ενεργούμενα που εύκολα και απολίτικα μετακινούνται από το ένα παλιό και χρεοκοπημένο αστικό κόμμα στο άλλο, στο νέο «προοδευτικό», «σοσιαλδημοκρατικό», «σοσιαλιστικό», ακόμα και «κομμουνιστικό» κόμμα, ακολουθώντας τον Α ή Β κατασκευασμένο αρχηγό μέχρι να κατανοήσουν ότι η ζωή τους πάει από το κακό στο χειρότερο και ν’ αρχίσουν να σκέπτονται την επεξεργασία συλλογικών λύσεων για τη ζωή τους και τον τόπο τους.\nΣ’ αυτή τη διαδικασία οφείλουν τα μορφωτικά πιο προχωρημένα τμήματα των δυνάμεων της Εργασίας, της Επιστήμης και του Πολιτισμού να παρέμβουν με κάθε πρόσφορο και εναλλακτικό τρόπο στην, μέσα από διαδικασία ατομικής και συλλογικής αυτομόρφωσης, αποκάλυψη της σε βάρος τους σκευωρίας και στην ανάδειξη του ρόλου της αυτοπεποίθησης της ίδιας της κοινωνίας στην εφικτότητα της αυτοδιεύθυνσής της.\nΣήμερα, όσο ποτέ άλλοτε στην ανθρώπινη ιστορία, γίνεται φανερό ότι τα αδιέξοδα του καπιταλισμού απειλούν την ανθρωπότητα συνολικά, γιατί οι ‘ευλογημένοι’ της εξουσίας γίνονται όλο και λιγότεροι, όλο και κυνικότεροι, όλο και πιο επικίνδυνοι για την ανθρωπότητα συνολικά.\nΜε την αναγνώριση της πραγματικότητας ότι η ατομική ιδιοκτησία, ως μεγάλη απάτη των εκάστοτε εξουσιών, αλλά και ως μεγάλη πλάνη των εξουσιαζόμενων όλων των εποχών, αποτέλεσε και συνεχίζει να αποτελεί τη βασική αιτία όλων των δεινών της ανθρωπότητας, θα διευκολυνθεί η διαμόρφωση μιας νέας κοινωνικής συνείδησης που προοδευτικά θα καταστήσει τις επιμέρους κοινωνίες ικανές να συγκροτηθούν τοπικά, περιφερειακά, εθνικά και οικουμενικά σε αντικαπιταλιστική-ουμανιστική δύναμη αλλαγής.\nΜια δύναμη που θα διαμορφώσει τους όρους και τις συνθήκες για μια ευρείας έκτασης και μεγάλου κοινωνικού βάθους καθολική ειρηνική εξέγερση, που θα μεταμορφώσει τις ίδιες τις κοινωνίες σε υποκείμενο της ιστορίας, σε άμεσους νομοθέτες που θα καταργήσουν όλους τους άδικους και απάνθρωπους θεσμούς, με πρώτον και κύριο αυτόν της ατομικής ιδιοκτησίας πάνω στα μέσα παραγωγής, για να γίνει μπορετή η κατάργηση όλων των κοινωνικών διακρίσεων και των ανισοτήτων, προϋπόθεση ικανή και αναγκαία για την επανένωση των κοινωνιών, των λαών, των εθνών και της ανθρωπότητας στη βάση της Άμεσης Δημοκρατίας σε τοπικό, εθνικό και οικουμενικό επίπεδο.\nΑυτοί οι προβληματισμοί με οδήγησαν πέρα από τις παραδοσιακές, θεωρητικές, ιδεολογικές περί ιδιοκτησίας προσεγγίσεις, σε μια ανθρωποκεντρική κοσμοαντίληψη βασισμένη στον οικονομικό ορθολογισμό, στον πολιτικό πραγματισμό και στην υλιστική-φυσική κατανόηση των αέναων κινητήριων δυνάμεων της ανθρώπινης ιστορίας προς την κοινωνική ισότητα και τον ανθρωπισμό που πήραν τη μορφή του τελευταίου δοκιμίου μου με τίτλο ‘Η γέννηση και ο θάνατος της ατομικής ιδιοκτησίας.\nΗ ατομική ιδιοκτησία ως μήτρα βίας, εξουσίας, ανισότητας, εγκληματικότητας, σκοταδισμού και ανηθικότητας’, των εκδόσεων ΚΟΥΚΚΙΔΑ, Αθήνα 2015.\nΈχω πλήρη επίγνωση ότι οι συγγραφικές επιλογές μου ενοχλούν τα σκοταδιστικά και τα εξουσιαστικά ιερατεία, την παραδοσιακή αστική και την τάχα ‘αριστερή επαναστατική’ δογματική ή/και αναθεωρητική ιντελιγκέντσια, καθώς και τους ακαδημαϊκούς πνευματικούς ευνούχους που βολεύονται στους προθαλάμους κάποιας εξουσίας έναντι κάποιας ‘έδρας’, βουλευτικής/υπουργικής θέσης και τριάντα αργυρίων.\nΓνωρίζω επίσης ότι μεγάλη μερίδα των δυνάμεων της Εργασίας, της Επιστήμης και του Πολιτισμού φοβούνται να αναζητήσουν τα αίτια για την πνευματική και την οικονομικοκοινωνική μιζέρια τους, καταναλώνοντας σκοταδιστικούς μύθους, τοξικές κομματικές ιδεολογίες και αποβλακωτικά θεάματα σε πολύ μεγάλες δόσεις και σε βαθμό που να μην υποψιάζονται τις ευθύνες τους για όσα συντελούνται γύρω τους και σε βάρος τους, αλλά ούτε και τις δυνατότητές τους, πως «αν ξυπνήσουν μονομιάς, θα ’ρθει ανάποδα ο ντουνιάς».\n«Θέλει αρετή και τόλμη η ελευθερία», αλλά για να είναι κανείς ελεύθερος πρέπει να το θέλει, να το τολμά και να αγωνίζεται γι’ αυτό με τις όποιες δυνάμεις και δυνατότητές του και με όποιο κόστος.\nΘέλει δύναμη να μπορείς να μην ανήκεις σε στρούγκες, στοές, λέσχες, κλαμπ, αδελφότητες και αδελφάτα, τάγματα και συντάγματα, μυστικές υπηρεσίες και σκοταδιστικά κονκλάβια.\nΘέλει κουράγιο και πείσμα να αρνηθείς να γίνεις μέλος μιας «παρέας κολλητών», ενός «κλειστού κύκλου», μιας «ιδεολογικοπολιτικής συμμορίας» ή μιας πολιτικής φράξιας, μιας θρησκευτικής-παραθρησκευτικής σέχτας και μιας «θύρας 13» με κάποιον ηγετίσκο του μισοσκόταδου με συνωμοτικό χαρακτήρα, ξεχωριστή πειθαρχία και ιδιοτελείς σκοπούς.\nΘέλει δύναμη, κόπο και πόνο να είσαι ο εαυτός σου και όχι δούλος θείων σκιάχτρων, οπαδός ψευδοσωτήρων και κομματικών ιδεολογιών, ή φερέφωνο κάποιου πολιτικού/πνευματικού «προαγωγού».\nΘέλει, θέλει, θέλει πολλά ακόμη, αλλά αξίζει τον κόπο να μπορείς να μιλάς και να γράφεις χωρίς υστεροβουλία και χωρίς να φοβάσαι κανέναν θρησκευτικό μουλά, κανέναν πνευματικό ευνούχο και κανέναν ‘αυθεντικό’, κρατικό ή μεταλλαγμένο εξουσιαστή, αλλά ούτε και τον όποιο περιφερόμενο φανατικό μοιρολάτρη και φονταμενταλιστή που μπορεί να σκοτώσει ή να σκοτωθεί για την «πίστη» και την «ιδεολογία», που επιδέξιοι πνευματικοί ευνούχοι και ευνουχιστές του φύτεψαν από τα γεννοφάσκια του στο κεφάλι για να τον ποδηγετούν μέχρι τα βαθιά γεράματα…


Π.Ε. Κοζάνης: Δημιουργία- Λειτουργία Οδοντιατρείου ΑΜΕΑ στο Μαμάτσειο Νοσοκομείο Κοζάνης - West Tv\nPrevious Post 1.930.000 ευρώ για έργα Αντιπλημμυρικής Προστασίας της Π.Ε. Καστοριάς. Υπογραφή Σύμβασης από τον Περιφερειάρχη Γιώργο Κασαπίδη.\nNext Post ΔΙΕΥΘΥΝΣΗ ΠΟΛΙΤΙΚΗΣ ΠΡΟΣΤΑΣΙΑΣ ΠΕΡΙΦΕΡΕΙΑΣ ΔΥΤΙΚΗΣ ΜΑΚΕΔΟΝΙΑΣ: ΕΚΤΑΚΤΟ ΔΕΛΤΙΟ ΕΠΙΚΙΝΔΥΝΩΝ ΚΑΙΡΙΚΩΝ ΦΑΙΝΟΜΕΝΩΝ\nΟ Ψηφιακός Μεσαίωνας της ευρύτερης περιοχή της Κοζάνης. ΜΠΟΡΕΙ ΚΑΠΟΙΟΣ να ΠΑΡΕΜΒΕΙ για ΛΥΣΗ ; Ανοιχτή επιστολή κ.κ. Βουλευτές Ν. Κοζάνης, κ. Περιφερειάρχη Δυτ. Μακεδονίας κ. Δήμαρχε Κοζάνης, κ.κ. λοιποί εμπλεκόμενοι, που με οποιοδήποτε…


Κύκλωμα φυγάδευε παράνομους μετανάστες προς την Αλβανία - Πρωινός Λόγος - Η καθημερινή εφημερίδα της Ηπείρου\nΚύκλωμα φυγάδευε παράνομους μετανάστες προς την Αλβανία\n• Δύο μέλη κυκλώματος διευκόλυνσης μεταφοράς και εξόδου παράτυπων μεταναστών από τη χώρα μας μέσω της ελληνοαλβανικής μεθορίου, έναντι αδράς αμοιβής, συνελήφθησαν μεταμεσονύκτιες ώρες από αστυνομικούς της Άμεσης Δράσης Ιωαννίνων.\nΠρόκειται για έναν Έλληνα κι έναν αλλοδαπό, οι οποίοι εντοπίστηκαν να μεταφέρουν με Ι.Χ. έναν μετανάστη που είχε εισέλθει παράνομα στη χώρα μας. Στο πλαίσιο διερεύνησης της υπόθεσης προέκυψε ότι οι δύο κατηγορούμενοι είχαν ενταχθεί σε οργανωμένο κύκλωμα με ιεραρχική δομή και διακριτούς ρόλους, που από τη Θεσσαλονίκη μετέφερε παράτυπους μετανάστες, με σκοπό να τους φυγαδεύσει στην Αλβανία. Γι’ αυτό και σε βάρος τους σχηματίστηκε δικογραφία κακουργηματικού χαρακτήρα για τα -κατά περίπτωση- αδικήματα της συμμετοχής σε εγκληματική οργάνωση, διευκόλυνσης μεταφοράς και εξόδου από την ελληνική επικράτεια παράτυπων μεταναστών και για παραβάσεις περί όπλων και ναρκωτικών.\nΣύμφωνα με την ΕΛ.ΑΣ., αναφορικά με τον τρόπο δράσης τους, τα μέλη του κυκλώματος:\n- Εντόπιζαν αρχικά στην περιοχή της Θεσσαλονίκης ενδιαφερόμενους παράτυπους μετανάστες από τους οποίους λάμβαναν το χρηματικό ποσό των 500 ευρώ για την πραγματοποίηση της εξόδου τους από την ελληνική επικράτεια.\n- Ακολούθως, φρόντιζαν για τη μεταφορά τους στα Γιάννενα με λεωφορεία της γραμμής, εκδίδοντας για λογαριασμό τους τα εισιτήρια.\n- Στη συνέχεια, τα δύο συλληφθέντα μέλη τούς παραλάμβαναν από το Σταθμό Υπεραστικών Λεωφορείων στα Ιωάννινα και τους μετέφεραν σε κατάλυμα που τους είχε εξασφαλίσει το κύκλωμα έως ότου μεταφερθούν στα ελληνοαλβανικά σύνορα και προωθηθούν στο αλβανικό έδαφος.\nΚαι δύο ακόμη περιπτώσεις\nΣτο μεταξύ, «φρένο» σε δυο μεταφορές παράτυπων μεταναστών από αλλοδαπούς έβαλαν το Σάββατο οι αστυνομικοί του Τμήματος Αλλοδαπών της Υποδιεύθυνσης Ασφάλειας Ιωαννίνων επί της Εθνικής Οδού Ιωαννίνων – Κακαβιάς.\nΠιο συγκεκριμένα, και στις δυο περιπτώσεις διαπιστώθηκε ότι οι αλλοδαποί μετέφεραν παράνομα στο εσωτερικό της χώρας με αυτοκίνητο που οδηγούσαν από έναν αλλοδαπό -άνδρα στη μία περίπτωση και γυναίκα στην άλλη-, που είχαν εισέλθει παράνομα στην Ελλάδα.\nΕπιπρόσθετα, οι δύο παράτυποι μετανάστες κατηγορούνται και για παραβίαση των μέτρων αποφυγής της διάδοσης του κορωνοϊού.\nΚατά τη διερεύνηση των υποθέσεων, κατασχέθηκαν τα δύο αυτοκίνητα που χρησιμοποιήθηκαν για τη μεταφορά, χρηματικό ποσό 760 ευρώ και 4 κινητά τηλέφωνα.


Δήμητρα Μητρέντση για την 1η συνάντηση παιδικών και νεανικών χορωδιών: Τα τραγούδια λένε πάντα την αλήθεια - Εφημερίδα ΛΑΟΣ Ημαθίας\nΔήμητρα Μητρέντση για την 1η συνάντηση παιδικών και νεανικών χορωδιών: Τα τραγούδια λένε πάντα την αλήθεια\n09 Μαι 2016 04:45\nΗ 1η Συνάντηση Παιδικών και Νεανικών Χορωδιών που θα γίνει 21 και 22 Μαΐου στη Νάουσα ήταν το αντικείμενο της συνέντευξής μας με τη Δήμητρα Μητρέντση, μουσικοπαιδαγωγό και μέλος του νεοσύστατου Πολιτιστικού Συλλόγου «ενCANTO», που είχε την ιδέα και την πρωτοβουλία της εκδήλωσης που πυρετωδώς ετοιμάζεται.\n-Η αλήθεια είναι ότι στους φίλους της μουσικής ακούγεται μια πολύ ελκυστική διοργάνωση...\nΚαι είναι μεγάλη μας χαρά αυτό. Η προσδοκία μας είναι η 1η Συνάντηση Παιδικών και Νεανικών Χορωδιών στη Νάουσα να αποτελέσει για όλους όσοι συμμετέχουν ή θα την παρακολουθήσουν μια γιορτή τραγουδιού και χαράς. 550 παιδιά στους δρόμους να τραγουδούν, άνθρωποι από 8 διαφορετικές πόλεις να συνυπάρχουν επί σκηνής, θεωρούμε ότι είναι μια ιδιαίτερα όμορφη συγκυρία για όσους αγαπούν το χορωδιακό τραγούδι και γενικότερα τη μουσική. Και αυτό για πρώτη φορά στη Νάουσα.\n-Η μουσική ενώνει. Ισχύει αυτό και για τους διοργανωτές που τραβάνε το κουπί;\nΙσχύει απόλυτα για τη διοργάνωσή μας και μάλιστα με τρόπο αυξητικό. Ξεκίνησε ως μια ιδέα που προέκυψε από τις αντίστοιχες προσκλήσεις που δέχτηκα ως μαέστρος παιδικής χορωδίας. Έγινε πρόταση στον σύλλογο ενCANTO, που κάνει τα πρώτα του βήματα στον χώρο του πολιτισμού στην πόλη μας, και επεκτάθηκε σε μια αρχική ομάδα εθελοντών. Δεν έμεινε όμως εκεί. Η ομάδα μεγάλωσε, στηρίχτηκε με ενθουσιασμό από επαγγελματίες της πόλης-κι όχι μόνο- που πίστεψαν στην ιδέα και την ενίσχυσαν, και αυτή τη στιγμή μια μεγάλη παρέα ανθρώπων της Νάουσας –από το δικό του μετερίζι ο καθένας– προσπαθεί για το καλύτερο αποτέλεσμα. Ο κεντρικός πυρήνας της διοργάνωσης, που είναι μια οργανωτική επιτροπή αποτελούμενη από 15 άτομα, είναι η ψυχή της Συνάντησης και είναι εντυπωσιακό πόσο αρμονικά και δημιουργικά λειτουργεί, παρότι είναι για τα περισσότερα μέλη η πρώτη φορά που συμμετέχουν σε κάτι τέτοιο.\n-Η Νάουσα των πολλών χορωδών και χορωδιών είναι μια πόλη που πράγματι τραγουδά. Ακούει όμως;\nΚαι τραγουδά και ακούει, θα το έλεγα με βεβαιότητα. Η συμμετοχή των πολιτών σε εκδηλώσεις αυτού του είδους το αποδεικνύει, είτε ως ενεργά μέλη είτε ως ακροατές. Η πόλη μας ακούει και στηρίζει τις φωνές των ανθρώπων της, αλλά και τις ανάγκες τους για νέες ιδέες και δράσεις. Θα έλεγα όμως ότι έχει και το κριτήριο να ξεχωρίζει και να αγκαλιάζει τις φιλότιμες προσπάθειες, αυτές που γίνονται με βαθιά και αληθινή αγάπη για τον πολιτισμό και τη δημιουργία και πλαισιώνονται με ανιδιοτελή κόπο και προσφορά.\n-Υπάρχουν σχέδια για θεσμοθέτηση της εκδήλωσης;\nΣαφέστατα! Είναι η 1η Συνάντηση και ευχόμαστε με τη συμπαράσταση όλων των φορέων να επιδείξει το αξιόλογο επίπεδο που απαιτείται ώστε να αποτελέσει την καλύτερη έναρξη ενός ετήσιου θεσμού στην πόλη. Και εμείς ως διοργάνωση προσπαθούμε για το κατά το δυνατόν πιο ολοκληρωμένο αποτέλεσμα με βασικό στόχο την ανάδειξη του χορωδιακού τραγουδιού, αλλά και την ευρύτερη προβολή της περιοχής μας και του πολιτιστικού της υπόβαθρου.\n-Μήπως στο μέλλον δούμε και συμμετοχές από το εξωτερικό;\nΕίμαστε ανοιχτοί σε κάθε ενδεχόμενο. Προτεραιότητά μας ωστόσο είναι να ολοκληρώσουμε με επιτυχία την πρώτη διοργάνωση και να δημιουργήσουμε θετικές εμπειρίες και εντυπώσεις στις συμμετέχουσες χορωδίες αυτής της Συνάντησης, προκειμένου να ανοίξει σταδιακά η εμβέλεια των περιοχών που θα επιθυμούν να συμμετάσχουν. Κι αν αυτό συν τω χρόνω επεκταθεί και σε χορωδιακές ομάδες του εξωτερικού, θα είμαστε ιδιαίτερα ευτυχείς.\n-Επιτρέψτε μας μια πρόταση. Υπάρχει η δυνατότητα μετακίνησης κάποιων σχημάτων για σύντομες εμφανίσεις σε χωριά του ευρύτερου δήμου; Νομίζουμε θα εκτιμηθεί.\nΕίναι μια εξαιρετική πρόταση και είναι σίγουρο ότι θα εκτιμηθεί από τους πολίτες του ευρύτερου δήμου μας. Ως προοπτική υπάρχει στις προθέσεις του Συλλόγου και μάλιστα όχι μόνο για τη συγκεκριμένη διοργάνωση, αλλά και γι’ αυτές που θα ακολουθήσουν. Ωστόσο καθότι στην πρώτη μας αυτή προσπάθεια υπάρχει η αγωνία να λυθούν τα βασικά δύσκολα σημεία των εκδηλώσεων αυτού του μεγέθους και καθώς η οικονομική μας δύναμη είναι περιορισμένη, φοβάμαι ότι η πρόταση θα μπορέσει να υλοποιηθεί την επόμενη φορά. Δε θα ξεχαστεί όμως.\n-Ο πήχης ψηλά ή χαμηλά φέτος;\nΟ πήχης τοποθετήθηκε εξ αρχής ψηλά όσον αφορά την ποιότητα της διοργάνωσης και έγινε με πλήρη αντίληψη της ευθύνης που αναλάβαμε. Αυτό όμως στο οποίο βρεθήκαμε προ ευχάριστης εκπλήξεως είναι η μεγάλη συμμετοχή χορωδιών, ακόμα και από φορείς με τους οποίους δεν υπήρχε προηγούμενη συνεργασία. Κι έτσι θα υποδεχτούμε 14 χορωδιακές ομάδες, αριθμός αρκετά πάνω από τις προσδοκίες μας και τον αρχικό σχεδιασμό μας. Αποδεχόμαστε την πρόκληση με χαρά και ανυπομονούμε να γνωρίσουμε και να φιλοξενήσουμε στη διοργάνωσή μας τους νέους φίλους της.\n-Τι θα ζητούσατε από τους συμπολίτες σας ενόψει του φεστιβάλ;\nΗ Συνάντηση αποτελείται από 2 συναυλίες τις δύο ημέρες του φεστιβάλ, 2 παρελάσεις τραγουδιού στους δρόμους της πόλης, μια πολιτιστική διαδρομή σε επιλεγμένα σημεία πολιτιστικού ενδιαφέροντος και μία γιορτή χορωδών μετά τη λήξη της πρώτης συναυλίας, όλα με ελεύθερη είσοδο. Είμαι βέβαιη ότι η πόλη και οι άνθρωποί της θα αγκαλιάσουν με θέρμη την προσπάθεια και ότι θα τύχει αμέριστης αγάπης και υποστήριξης.\nΓια πρακτικούς λόγους ωστόσο θα θέλαμε να ζητήσουμε από τους συμπολίτες μας, αν ενδιαφέρονται να παρακολουθήσουν κάποια από τις εκδηλώσεις μας –και ειδικότερα μια από τις δύο συναυλίες που θα φιλοξενηθούν στο Δημοτικό Θέατρο– να απευθυνθούν στο τηλέφωνο προκράτησης θέσεων που θα είναι στη διάθεσή τους από τις 16 Μαΐου και θα ανακοινωθεί το συντομότερο από την οργανωτική επιτροπή.\n-Δώστε τους και μια υπόσχεση.\nΜια υπόσχεση λοιπόν, όχι όμως μόνο προς τους συμπολίτες μας, αλλά και προς εμάς τους ίδιους. Η χαρά της μουσικής, το χαμόγελο των παιδιών μας, η δύναμη της ομάδας και η ομορφιά της πόλης μας θα είναι η σημαία αυτής και κάθε επόμενης ανάλογης διοργάνωσης που θα δείτε από τον Σύλλογο Πολιτισμού ενCANTO και τα μέλη του.\nΚαι αν μου επιτρέπετε, θα ήθελα να κλείσω με ένα σύνθημα για την εκδήλωσή μας «Μια Πόλη Μια φωνή», που το δανείζομαι από το κοινό τραγούδι που θα εκτελέσουν όλες οι χορωδίες μαζί στις λήξεις των συναυλιών: «… Τα τραγούδια λένε πάντα την αλήθεια…»


27 Ιουνίου 2015 - 3:55 μ.μ.\n28 Ιουνίου 2015 - 11:03 μ.μ.\nΣυγχαρητήρια!! Οι απαντήσεις και των δύο είναι σωστές.\n29 Ιουνίου 2015 - 10:05 μ.μ.